Geen rus vir parlement met nuwe begrotingDie gebou van die Nasionale Vergadering op die perseel van die parlement in Kaapstad. Foto: www.parliament.gov.za Daar sal geen reses, geen rus en geen duurte wees vir parlementslede noudat ŉ tweede begroting ingedien is nie. Die Nasionale Vergadering se programkomitee het vir alle praktiese doeleindes die winterreses opgeskort en tot slegs ŉ week verkort. Daar sal ook elke week sittings wees, terwyl ministers in groter mate as gewoonlik mondelinge vrae van parlementslede moet trotseer oor die aanpassings in hul begrotings. Dit vorm deel van die ongewone aard van vanjaar se parlementêre jaar, met die koronavirus en die gevolglike staat van inperking asook die land se afgradering na rommelstatus wat beteken dat parlementêre portefeuljekomitees deesdae ses dae van die week vergader, en nuuskonferensies van die kabinet selfs op Sondae plaasvind. Sittings van die Nasionale Vergadering is dus tydens die reses geskeduleer – tot dusver vir Dinsdae, en wel 7, 14 en 21 Julie, maar die verwagting is dat dit dramaties sal toeneem nadat die programkomitee Donderdag ŉ nuwe parlementêre program goedgekeur het. Portefeuljekomitees begin reeds hierdie Dinsdag, 30 Junie, die verskillende departemente se begrotings ontleed. Alle portefeuljekomitees wie se departementele toewysings verander het, sal intensiewe monitering van die begrotingsveranderings moet doen om te verseker dat verhoogde toewysings nie vermors word nie, en dat verlaagde toewysings beteken dat daar op noodsaaklikhede gefokus word. Sewe staatsdepartemente kry meer geld, met die leeue-aandeel aan die departemente van maatskaplike ontwikkeling, gesondheid en samewerkende regering. Van die 31 departemente wie se toewysings verklein het, is 13 omvattende inkrimpings en 18 is minder omvattend. Drie departemente se begroting het glad nie verander nie. Die Nasionale Vergadering se voorsitter van komitees, Cedric Frolick, het gesê die doelwit is dat portefeuljekomitees strategies dink en die kabinet verantwoordbaar hou. Elke departementele begroting sal in die parlement gedebatteer word en ministers sal onvoorbereid vrae van parlementslede moet kan beantwoord oor veranderde besteding kragtens die nuwe begroting. Die eerste portefeuljekomitees wat verslag sal lewer, is die begrotingskomitee en die portefeuljekomitee oor finansies, albei op 8 Julie.